## Uredba o preuzimanju sredstava JNA i SSNO na teritoriju Republike Hrvatske u vlasništvo Republike Hrvatske

### NN 52/1991 (3.10.1991.), Uredba o preuzimanju sredstava JNA i SSNO na teritoriju Republike Hrvatske u vlasništvo Republike Hrvatske

# VLADA REPUBLIKE HRVATSKE

Na temelju članka 1. Zakona o ovlaštenju Vlade Republike Hrvatske za
donošenje uredbi kojima će uređivati pitanja iz djelokruga Sabora Republike
Hrvatske ("Narodne novine". broj 39/91), Vlada Republike Hrvatske
na sjednici održanoj 1. listopada 1991. godine donijela je

## UREDBU

### o preuzimanju sredstava JNA i SSNO na teritoriju Republike Hrvatske u vlasništvo Republike Hrvatske

Članak 1.

Društvena sredstva na teritoriju Republike Hrvatske kojima, kao sredstvima
Federacije, upravljaju i raspolažu Jugoslavenska narodna armija i Savezni
sekretarijat za narodnu obranu postaju vlasništvo Republike Hrvatske.

Pod društvenim sredstvima iz stavka 1. ovog članka smatraju se: nekretnine,
pokretnine, imovinska prava i novčana sredstva zatečena na računu kod Službe
društvenog knjigovodstva Hrvatske.

Članak 2.

Vlada Republike Hrvatske ili organ kojeg ovlasti određuje ustanove Jugoslavenske
narodne armije koje se mogu registrirati kao društvena poduzeća u skladu
s posebnim propisom.

Vlada Republike Hrvatske ili organ kojeg ovlasti utvrđuje i raspoređuje
sredstva iz članka 1. ove uredbe, ako posebnim propisom nije drugačije
određeno.

Članak 3.

Ustanove Jugoslavenske narodne armije koje uđu u sastav oružanih snaga
Republike Hrvatske ili su na raspolaganju Vladi Republike Hrvatske nastavljaju
obavljati djelatnost u skladu s odlukama Vlade Republike Hrvatske.

Članak 4.

Sredstva za financiranje zdravstvenih. nastavnih, nastavno-znanstvenih
i znanstveno-istraživačkih ustanova iz članka 3. ove uredbe osiguravaju
se iz Republičkog fonda zdravstva, te fondova pri Ministarstvu prosvjete
i kulture i fondovima pri Ministarstvu znanosti, tehnologije i informatike,
a po potrebi i iz Proračuna Republike Hrvatske.

Članak 5.

Ovlašćuje se ministar obrane da, u skladu s odredbom članka 3. ove uredbe,
imenuje i razrješava organe upravljanja ustanova, po pribavljenom mišljenju
ministarstva u čiji djelokrug ulazi djelatnost ustanove, te postavlja i
razrješava rukovodno osoblje. Nadzor nad stručnim radom i zakonitošću rada
ustanova iz članka 3. ove uredbe obavljaju ministarstva u čiji djelokrug
ulaze djelatnosti ustanova.

Članak 6.

Opći akti ustanova iz članka 3. ove uredbe uskladit će se s propisima
Republike Hrvatske u roku od 90 dana od dana stupanja na snagu ove uredbe.
Do usklađivanja općih akata iz stavka 1. ovog članka s propisima Republike
Hrvatske njihove odredbe će se primjenjivati ukoliko nisu protivne propisima
Republike Hrvatske.

Članak 7.

Odredbe ove uredbe odgovarajuće se primjenjuju na Saveznu direkciju
za promet i rezerve proizvoda s posebnom namjenom u odnosu na sredstva
na teritoriju Repulike Hrvatske.

Članak 8.

Ovlašćuje se ministar obrane i ministar pravosuda i uprave da po potrebi
donesu propise i druge akte za provođenje ove uredbe u roku od 30 dana
ođ dana stupanja na snagu ove uredbe.

Članak 9.

Ova uredba stupa na snagu danom objave u "Narodnim novinama".

Klasa: 943-01/91-01/07

Urbroj : 5030119-91-2

Zagreb, 2. listopada 1991.

Predsjednik

**dr. Franjo Gregurić, v. r.**

Uredba, NN 52/1991-1247